SPRÁVA O PLNENÍ
STRATEGICKÝCH  ZÁMEROV  ČINNOSTI SOCIÁLNEJ  POISŤOVNE 
V ROKU 2007

SPRÁVA O PLNENÍ STRATEGICKÝCH ZÁMEROV ČINNOSTI SOCIÁLNEJ POISŤOVNE V ROKU 2007
OBSAH	...............................................................................................		  2
ÚVOD		...............................................................................................		  3
PRIORITNÉ OSI STRATÉGIE A Sústava strategických cieľov             3

PRIORITNÁ OS Č.1 – KLIENT		.....................................................		  5
Strategický cieľ č. 1 – Proklientská orientácia  výkonu
činnosti Sociálnej poisťovne	..........................................................  	   5

PRIORITNÁ OS Č.2 – ROZVOJ SOCIÁLNEJ POISŤOVNE		...........	10
Strategický cieľ č. 1 – IMPLEMENTÁCIA SÚBORU UZNÁVANÝCH 
HODNÔT SOCIÁLNEJ POISŤOVNE	...........................................................	10
Strategický cieľ č. 2 – OBRAZ  A DÔVERYHODNOSŤ 
SOCIÁLNEJ POISŤOVNE		......................................................................	10
Strategický cieľ č. 3 – ROZVOJ  ĽUDSKÝCH ZDROJOV,  KVALITY 
PRACOVNÉHO ŽIVOTA  A INŠTITÚCIE		...............................................	11

PRIORITNÁ OS Č.3 – FINANCIE	.......................................................	16
Strategický cieľ č. 1 – PLATOBNÁ SCHOPNOSŤ POISTNÝCH FONDOV	   ....     16
Strategický cieľ č. 2 – FINANČNÁ A PREVÁDZKOVÁ EFEKTÍVNOSŤ	.......	18

PRIORITNÁ OS Č.4 – VNÚTORNÉ PROCESY		.......................	21
Strategický cieľ č. 1 – ROZVOJ INFORMAČNÉHO SYSTÉMU	 
NA PODPORU VÝKONU ČINNOSTI SOCIÁLNEJ  POISŤOVNE		..............	21
Strategický cieľ č. 2 – OPTIMALIZÁCIA A ZDOKONAĽOVANIE	 
VNÚTORNÝCH PROCEDÚR SOCIÁLNEJ POISŤOVNE		.........................	23
Strategický cieľ č. 3 – KONTROLNÁ ČINNOSŤ		.........................	25
Strategický cieľ č. 4 – BEZPEČNOSŤ SOCIÁLNEJ POISŤOVNE A IS SP            28

PRÍLOHA  -  ZOZNAM POUŽITÝCH SKRATIEK		..........................	30

ÚVOD

Stratégia Sociálnej poisťovne na obdobie rokov 2007 - 2012 definuje hlavné priority  vyplývajúce pre túto verejnoprávnu inštitúciu. Vychádza zo základnej línie, podľa ktorej je primárnou cieľovou oblasťou klient, ktorý môže byť službami Sociálnej poisťovne uspokojený len splnením jej strategických cieľov v oblasti ľudských zdrojov, za predpokladu efektívneho využívania potrebného objemu financií a optimálnych vnútorných procesov.

Aj napriek časovému posunu v schvaľovaní stratégie vládou Slovenskej republiky a Národnou radou Slovenskej republiky sa už v roku 2007 priebežne plnili viaceré z jej opatrení a postupov. Takto sa stratégia stáva postupne jedným z nástrojov riadenia, spájajúcim kľúčové oblasti ďalšieho rozvoja Sociálnej poisťovne s víziou a s poslaním inštitúcie a  zjednocujúcim úsilie všetkých jej zamestnancov na dosiahnutie určených strategických cieľov.

Rozsah realizácie strategických zámerov Sociálnej poisťovne bol výrazne ovplyvňovaný rozsahom úloh, ktoré Sociálnej poisťovni vyplynuli zo zmien platných právnych predpisov. Do činnosti Sociálnej poisťovne v roku 2007 významne zasiahli dve zásadné novely zákona o sociálnom poistení a to zákon č. 310/2006 Z. z. a zákon č. 529/2006 Z. z. na implementáciu ktorých bolo nevyhnutné ťažiskovo zamerať pracovné kapacity Sociálnej poisťovne. Uvedené novely predstavovali značný nárast práce a vo viacerých prípadoch vyžadovali vytvorenie špeciálnej informatickej podpory. To, že išlo o veľký rozsah činností súvisiacich najmä s prepočítavaním starobných dôchodkov obmedzených najvyššou výmerou, rozhodovaním o nároku na vdovské dôchodky a vdovecké dôchodky vyplácané z dôvodu najvyššej výmery v nižších sumách, uvoľňovaním príplatku k dôchodku z titulu súdnej rehabilitácie a mimosúdnej rehabilitácie, rozhodovaním o nároku na invalidný dôchodok a čiastočný invalidný dôchodok ako dôsledok nálezu Ústavného súdu Slovenskej republiky dokumentuje aj tá skutočnosť, že splnenie niektorých z týchto povinností bolo rozvrhnuté na dlhšie časové obdobie a Sociálnej poisťovni boli zákonom určené lehoty do 31. decembra 2007 resp. do 30. septembra 2009. 

 Podrobná informácia o činnosti Sociálnej poisťovne pri plnení zákonom ustanovených povinností bude obsahom Výročnej správy o činnosti Sociálnej poisťovne v roku 2007, ktorá bude v zmysle zákona o sociálnom poistení predložená na rokovanie vlády Slovenskej republiky a Národnej rady Slovenskej republiky.

PRIORITNÉ OSI  STRATÉGIE A Sústava strategických cieľov

Strategické ciele Sociálnej poisťovne, opatrenia a postupy na ich dosiahnutie sú smerované do štyroch prioritných osí zameraných na klienta, na rozvoj Sociálnej poisťovne, jej ekonomiku a hospodárenie a na vnútorné procesy. 

Súhrnný prehľad strategických cieľov a opatrení Sociálnej poisťovne na obdobie rokov 2007 – 2012, spolu s ich kvantitatívnym rozsahom je uvedený v nasledovnej tabuľke. Postupy sú potom formulované ako konkrétne úlohy a  aktivity rôzneho stupňa komplexnosti, ktoré predstavujú strategické iniciatívy podporujúce realizáciu cieľov a opatrenia na ich dosiahnutie v  rokoch  2007 – 2012 v etape implementácie stratégie. 
 Strategické ciele a opatrenia Sociálnej poisťovne na obdobie rokov 2007-2012 - súhrn	
Prioritná os	Strategický cieľ	Opatrenie	
KLIENT	Proklientská orientácia výkonu činnostI Sociálnej poisťovne	Včasné a kvalitné uspokojovanie zákonných nárokov klientov	
		Informovanosť klientov	
ROZVOJ SOCIÁLNEJ POISŤOVNE	IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE 	Etika zamestnancov	
	OBRAZ A DÔVERYHODNOSŤ SOCIÁLNEJ POISŤOVNE	Pravdivý mediálny obraz a pozitívny vzťah klientov k Sociálnej poisťovni	
	ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE	Optimalizácia kvalifikačnej štruktúry a kvalifikácie zamestnancov	
		Motivácia a profesná kariéra
	
		Garancia a posilnenie sociálnych istôt zamestnancov	
		Rozvoj inštitúcie	
FINANCIE	PLATOBNÁ SCHOPNOSŤ POISTNÝCH FONDOV
	Zlepšenie výberu poistného, príspevkov a úspešnosti vymáhania pohľadávok	
	FINANČNÁ A PREVÁDZKOVÁ EFEKTÍVNOSŤ	Optimalizácia nákladov na správu a výkon činnosti	
		Sústavná analýza stavu a efektívnosti hospodárenia	
		Integrovaný systém správy finančných tokov	
		Zavedenie eura v podmienkach Sociálnej poisťovne	
VNÚTORNÉ PROCESY	ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE	Implementácia centralizovaných systémov Centrálneho registra klientov (CRK) a Individuálneho účtu klienta	
		Zavedenia eura do IS SP	
		Konsolidácia a integrácia údajovej základne	
		Elektronizácia komunikácie s klientmi	
		Informačné a poradenské služby klientom	
		Podpora finančnej stabilizácie inštitúcie	
		Dôchodkové poistenie (starobné a invalidné)	
		Rozširovanie a unifikácia centralizovaného administratívneho informačného systému	
		Manažment IT služieb	
		Prevádzková stabilita a spoľahlivosť IKT	
	OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE	Racionalizácia a informačná podpora výkonu činnosti Sociálnej poisťovne	
		Rekonštrukcia a previazanie  pracovných procesov 	
		Koordinácia systémov sociálneho zabezpečenia	
	KONTROLNÁ ČINNOSŤ	Efektívny  výkon  vonkajšej a vnútornej kontroly	
	BEZPEČNOSŤ SOCIÁLNEJ POISŤOVNE A IS SP	Fyzická bezpečnosť a bezpečnosť IS SP	
		Ochrana osobných údajov poistencov	

PRIORITNÁ OS Č.1 – KLIENT

Služba klientom je primárnym poslaním a dôvodom existencie Sociálnej poisťovne. Táto skutočnosť je zdôraznená aj definovaním strategickej prioritnej osi  KLIENT, spolu s príslušnými opatreniami a postupmi potrebnými na naplnenie vízie v tejto kľúčovej oblasti výkonu činnosti Sociálnej poisťovne. 

Strategický cieľ č. 1 – Proklientská orientácia výkonu činnostI Sociálnej poisťovne

Sociálna poisťovňa položila v roku 2007 dôraz na oblasť služieb klientom. Opatrenia na dosiahnutie tohto strategického cieľa boli orientované na včasné a kvalitné uspokojovanie zákonných nárokov klientov a na zvýšenie informovanosti klientov aktívnou informačnou politikou a ďalším rozširovaním komunikačných možností v styku s klientom.

Dôraz bol kladený na opatrenia smerujúce na dodržiavanie zákonných lehôt pre vybavovanie podaní klientov a na zabezpečenie výplaty dávok klientom v správnej výške, v súlade s platnými právnymi predpismi. 

Na pracovných poradách útvarov Sociálnej poisťovne, ústredie (ďalej len „ústredie“) s vedúcimi zamestnancami pobočiek  Sociálnej poisťovne (ďalej len „pobočky“) bol v súlade s metodickou a riadiacou činnosťou ústredia  zdôrazňovaný proklientsky prístup, kvalitné podávanie informácií klientom a dodržiavanie Etického kódexu Sociálnej poisťovne zamestnancami pobočiek. 

Dodržiavanie zákonných lehôt v konaní o nároku na dôchodkové dávky pri vybavovaní žiadostí o dôchodok bolo sledované elektronickou evidenciou žiadostí o dôchodok, ktorá umožňuje sledovať dodržiavanie lehoty vybavenia žiadosti o dôchodok, vyhotovovať zoznamy a prehľady nespracovaných žiadostí o dôchodok na rôznych stupňoch riadenia. 
V konaní o nároku na nemocenské dávky, úrazové dávky, dávky v nezamestnanosti a dávky garančného poistenia boli vedúcimi zamestnancami prostredníctvom aktuálnych prehľadov o konaní sledované a kontrolované zákonné lehoty na vydanie rozhodnutia s cieľom predchádzať vydávaniu rozhodnutí po uplynutí zákonom stanovených lehôt.

Kým v roku 2006 bolo z celkového počtu 112 240 žiadostí o dôchodok vybavených v zákonnej lehote 104 239 žiadostí, čo predstavuje 92,87%, v roku 2007 to bolo zo 117 103 žiadostí 114 760 žiadostí vybavených v lehote, čo predstavuje 98%, t. j. 5,13% nárast. Príčiny, prečo sa v niektorých konaniach o dôchodok nepodarí rozhodnúť v zákonných lehotách spočívajú najmä v administratívnej náročnosti vybavovania žiadostí, komplikovanom a časovo náročnom zisťovaní skutočností rozhodujúcich na vznik nároku na dôchodok a na určenie jeho sumy a časovo zdĺhavom došetrovaní skutočností v konaniach podľa medzinárodných dokumentov.

Stúpajúci vývoj počtu vybavených žiadostí v zákonných lehotách bol zaznamenaný aj v rozhodovaní o nemocenských dávkach a úrazových dávkach. Kým v roku 2006 bolo vybavených v lehote 96,5% žiadostí o nemocenskú dávku, v roku 2007 to bolo 97,4%, čo predstavuje nárast o 0,9%. V konaniach o úrazových dávkach bolo v roku 2006 v lehote vybavených 99,6% žiadostí a v roku 2007 99,7% žiadostí, čo predstavuje nárast o 0,1%. Dôvodom nedodržania zákonných lehôt pri rozhodovaní o nemocenských dávkach a úrazových dávkach je predovšetkým nedisciplinovanosť zamestnávateľov pri predkladaní potrebných podkladov na rozhodnutie, neplnenie povinností poistencov pri uplatnení nároku na dávku, nedoručenie príslušného formulára z iného štátu Európskej únie alebo nedoloženie potvrdzujúcich údajov ošetrujúcim lekárom.

Vedúci útvarov nemocenského poistenia, úrazového poistenia a lekárskej posudkovej činnosti pobočiek vykonávali školenia, v rámci ktorých usmerňovali zamestnávateľov na včasné zasielanie podkladov potrebných na výplatu dávok sociálneho poistenia.

Pri vymáhaní pohľadávok sa kládol dôraz na ústretovosť pri vymáhaní pohľadávok vo vzťahu k dlžníkom, ktorí prejavili záujem o úhradu pohľadávok a to najmä poskytovaním informácií o možnostiach a spôsoboch úhrady dlhu, ako je splatenie dlhu formou splátok, o možnosti odpustenia povinnosti zaplatiť penále a zníženia penále. Na podnet Sociálnej poisťovne sa uskutočnili rokovania s najväčšími dlžníkmi, ktorí boli aktívnymi platiteľmi za účelom riešenia dlhu ešte pred podaním návrhu na vykonanie exekúcie. Zároveň bol zvolený osobitný prístup k dlžníkom, u ktorých by nútený spôsob výkonu rozhodnutia mal nepriaznivý dopad na poskytovanie služieb verejného charakteru. Do tejto skupiny patria zariadenia poskytujúce zdravotnú a sociálnu starostlivosť. 

Individuálne problémy klientov sa riešili konzultáciami, písomnými alebo telefonickými odpoveďami na konkrétne podania klientov. Odpovede a stanoviská všeobecného charakteru boli publikované na internetovej stránke Sociálnej poisťovne. 

V roku 2007 sa Sociálna poisťovňa zamerala na rôzne formy a postupy zvýšenia informovanosti klientov o  podkladoch potrebných na rozhodovanie v zákonom stanovenej lehote a o rozsahu a spôsobe ich nevyhnutnej súčinnosti. Svojimi mediálnymi aktivitami sledovala základný cieľ – objektívne a pravdivo informovať verejnosť o činnosti Sociálnej poisťovne, informovať klientov o ich právach i povinnostiach, o  postupoch  pri uplatňovaní svojich zákonných nárokov, a tak prispievať k dobrému menu inštitúcie a zároveň k spokojnosti jej klientov. 

Za účelom zlepšenia informovanosti klientov sa Sociálna poisťovňa snažila približovať informácie klientom jednotlivými komunikačnými prostriedkami. 

Na tento účel boli využívané všetky dostupné komunikačné prostriedky – internetová stránka Sociálnej poisťovne, telefonické a elektronické  poskytovanie informácií klientom na základe ich otázok a požiadaviek, poskytovanie informácií masovokomunikačným prostriedkom na základe ich otázok a požiadaviek, ale hlavne sprístupňovanie informácií klientom na základe zákona o slobodnom prístupe k informáciám. Ďalšími formami boli  tlačové správy, tlačové konferencie, semináre pre novinárov, tematické prílohy v denníkoch, propagačné materiály a účinkovanie zástupcov poisťovne v diskusných a kontaktných reláciách elektronických médií. 
Prostredníctvom odborného časopisu „Národné poistenie“,  ktorý vydáva Sociálna poisťovňa, boli v odborných článkoch zverejňované aktuálne informácie o nových právnych úpravách týkajúcich sa jednotlivých druhov poistení a problematiky ich praktickej aplikácie.
Základným prostriedkom na informovanie klienta je internetová stránka Sociálnej poisťovne www.socpoist.sk. Na nej boli predovšetkým  aktualizované všetky zmeny právnych predpisov dotýkajúce sa klientov. Priebežne bola dopĺňaná aktuálnymi informáciami, oznamami a radami klientom. V sekcii „Sociálna poisťovňa informuje“ sa zabezpečovalo bezodkladné uverejňovanie bežných aj mimoriadnych oznamov ústredia aj  pobočiek určených pre klientov Sociálnej poisťovne. 

V oblasti dôchodkového poistenia okrem základných a priebežne aktualizovaných informácií o dôchodkových dávkach boli na internetovej stránke Sociálnej poisťovne v roku 2007 vystavené informácie o zvýšení dôchodkových dávok od 1. júla 2007, o uplatnení nároku na príplatok k dôchodku politickým väzňom, vrátane tlačiva žiadosti o tento príplatok, ako aj príklady výpočtov dôchodkových dávok v roku 2007 a informácie o potvrdzovaní dôb poistenia získaných v inom štáte, čím sa zabezpečila lepšia informovanosť klientov o ich dôchodkových nárokoch a spôsobe ich uplatnenia.

V uplynulom roku prispela k výraznému zlepšeniu informovanosti elektronická komunikácia s klientmi. Išlo najmä o poradenskú činnosť poskytovanú v elektronickej poradni priamo na internetovej stránke. Po niekoľkých týždňoch skúšobnej prevádzky sa od 1. januára  2007 naplno rozbehla efektívnejšia práca s e-mailovými požiadavkami klientov zaznamenanými priamo na internetovej stránke Sociálnej poisťovne www.socpoist.sk, a to  zásluhou novej verzie  elektronickej poradne. Jej  najväčšou výhodou sa stala priama elektronická registrácia, ktorá odstránila dovtedajšiu papierovú registráciu, a tiež zdynamizovala postupovanie požiadaviek na vybavenie príslušným útvarom. Urýchlilo sa zodpovedanie požiadaviek klientov, ktoré vybavovali priamo zamestnanci elektronickej poradne. Kým dovtedy čakali klienti na odpoveď do tridsať dní,  teraz ju dostanú maximálne do štyroch dní. 

Okrem internetovej stránky Sociálnej poisťovne a poskytovania informácií prostredníctvom priameho kontaktu s klientom Sociálna poisťovňa využila v roku 2007 aj možnosť informovať verejnosť prostredníctvom informačných materiálov. V spolupráci s Ministerstvom práce, sociálnych vecí a rodiny Slovenskej republiky pripravila koncom roka letáky pre dve skupiny poistencov, za ktoré poistné na dôchodkové poistenie platí štát. Boli v nich obsiahnuté už aj legislatívne zmeny účinné od 1. januára 2008. Cieľom bolo distribuovať ich priamo a adresne na miesta, ktoré poistenci navštevujú (pobočky a ústredie Sociálnej poisťovne, úrady práce, pôrodnice, gynekologické poradne). 

Popri vlastných ponukách tém a tlačových správach poskytovala Sociálna poisťovňa odpovede na vyžiadané informácie. Denníkom, rozhlasovým a televíznym staniciam boli dodávané informácie v elektronickej podobe alebo naživo. Elektronické a tlačené médiá uverejnili v roku 2007 vyše 2 600 výstupov, ktoré význame prispeli k zvýšeniu informovanosti občanov o právach a povinnostiach občanov v oblasti sociálneho poistenia.    

Takmer štyri mesiace pred nadobudnutím účinnosti zákona č. 274/2007 Z. z. o príplatku k dôchodku politickým väzňom zaslala Sociálna poisťovňa poberateľom dôchodkových dávok, ktorých ako politických väzňov eviduje vo svojom informačnom systéme, list s informáciou o nároku na príplatok k dôchodku politickým väzňom, vrátane presného spôsobu uplatnenia tohto nároku. Prílohou uvedeného listu bolo aj prázdne tlačivo žiadosti o príplatok k dôchodku politickým väzňom.
Uvedenou aktivitou nad rámec zákona sa dosiahla informovanosť konkrétnych klientov Sociálnej poisťovne o nároku na príplatok k dôchodku politickým väzňom a o možnosti jeho uplatnenia, čím sa im výrazne uľahčilo požiadanie o tento príplatok. Informovaním klientov v dostatočnom časovom predstihu Sociálna poisťovňa zároveň aktívne dopomohla klientom k podaniu žiadosti o príplatok k dôchodku ešte pred 1. januárom 2008, v dôsledku čoho im príplatok k dôchodku môže byť priznaný od najskoršieho možného termínu, to znamená od 1. januára 2008, kedy uvedený zákon nadobudol účinnosť. Neskoršie podanie žiadosti má za následok, že príplatok nebude môcť byť priznaný od 1. januára 2008, ale až odo dňa podania žiadosti.
Informovanosť klientov bola ďalej zabezpečovaná aj prostredníctvom pobočiek Sociálnej poisťovne pri uplatňovaní ich zákonných nárokov na jednotlivé dávky.

Individuálny prístup k riešeniu problémov klientov podporovali doteraz vytvorené informačno-poradenské centrá pobočiek pre styk s klientami. Ku koncu roku 2007 bolo z celkového počtu 38 pobočiek informačno-poradenské centrum zriadené v 24 pobočkách.  V ostatných pobočkách budú vybudované postupne, v rámci procesu výstavby nových, či rekonštrukcie existujúcich prevádzkových budov, v závislosti od objemu finančných prostriedkov, každoročne vyčleňovaných pre oblasť stavebných investícií. 

Za účelom čo najviac priblížiť a zlepšiť výkon agendy smerom ku klientovi bola spracovaná informácia  o zabezpečovaní činnosti pobočiek Sociálnej poisťovne, o územných obvodoch pobočiek a o opodstatnenosti súčasného rozmiestnenia vysunutých pracovísk z pohľadu dostupnosti klienta, na ktorú bude nadväzovať  vypracovanie podrobnej analýzy územnej dostupnosti pobočiek Sociálnej poisťovne pre klientov vrátane vysunutých pracovísk, ich personálnej vybavenosti a ostatných podmienok pre zabezpečenie činnosti, s návrhom na riešenie problému v termíne do 30. júna 2008.

V ústredí služby  informačno-poradenského centra vykonáva pracovisko centrálneho vybavovania klientov a pracovisko na poskytovanie telefonických informácií o dôchodkovom poistení. V roku 2007 bolo zriadené nové informačno-poradenské centrum, za účelom poskytovania  informácií (prostredníctvom elektronickej a telefonickej komunikácie) o starobnom dôchodkovom sporení. V roku 2007 v ňom bolo zaevidovaných a vybavených vyše 20-tisíc požiadaviek klientov, ktoré  sa týkali  nielen starobného dôchodkového sporenia, ale aj jednotlivých súčastí sociálneho poistenia. Vzhľadom na veľký rozsah požiadaviek občanov z celého Slovenska a zo zahraničia  na informácie  pripravuje sa posilnenie a dobudovanie komplexného informačno-poradenského a kontaktného centra.
Na lepšie sprístupnenie služieb pre klientov s obmedzenou schopnosťou pohybu je postupne  zabezpečované vybavovanie objektov Sociálnej poisťovne bezbariérovými prístupmi. Ku koncu roku 2007 boli všetky budovy, v ktorých pobočky sídlia, vybavené takýmto prístupom. Bezbariérový prístup je vybudovaný aj pre centrálne informačno-poradenské centrum v objekte ústredia. 

Vo veľmi citlivej oblasti posudzovania zdravotného stavu poistenca sa proklientsky prístup zameral na objektívne posudzovanie zdravotného stavu, dodržiavanie zásad administratívneho konania, ako aj na oboznamovanie klientov s hodnotením dôkazov (s podkladovou dokumentáciou),  s možnosťou ich doplnenia,  ako aj na oznamovanie záverov posúdenia zdravotného stavu, t. j. skutkového  a právneho posúdenia veci. 

Vnútorným predpisom Sociálnej poisťovne bola stanovená povinnosť posudkového lekára sociálneho poistenia oboznámiť fyzickú osobu s výsledkom posúdenia dlhodobo nepriaznivého zdravotného stavu, lekárskymi nálezmi, ktoré boli podkladom na posúdenie zdravotného stavu, s celkovou mierou poklesu schopnosti vykonávať zárobkovú činnosť, o možnosti predložiť nové, aktuálne lekárske nálezy, ak neboli doložené a o ďalšom postupe vo veci rozhodovania o dôchodkovej dávke príslušným útvarom ústredia. Fyzická osoba informáciu o výsledku posúdenia zdravotného stavu potvrdzuje na Lekárskej správe svojím podpisom. Podrobná informácia o výsledku posúdenia zdravotného stavu fyzickej osoby je zároveň zabezpečená formou osobitnej prílohy, ktorá je súčasťou rozhodnutia ústredia o dôchodkovej dávke. 

Strategickým zámerom Sociálnej poisťovne je aj postupné rušenie výnimiek stránkových dní a  predlžovanie úradných hodín pre klientov. Stránkové dni a úradné hodiny boli vo všetkých pobočkách Sociálnej poisťovne určené jednotne vnútorným predpisom Sociálnej poisťovne, výnimky boli ponechané iba v tých pobočkách, v ktorých nebolo  doteraz možné zriadiť pre klientov informačno-poradenské centrum. 

PRIORITNÁ OS Č.2 – ROZVOJ SOCIÁLNEJ POISŤOVNE

Oblasť rozvoja Sociálnej poisťovne sa svojím významom zaraďuje hneď za strategickú oblasť orientovanú na služby klientom. Vychádza sa pritom z predpokladu, že dosiahnuť strategické ciele v jednotlivých prioritných osiach bude možné len adekvátne vzdelanými, motivovanými, ambicióznymi a lojálnymi zamestnancami, ktorí sú stotožnení so strategickými cieľmi inštitúcie, opatreniami a aktivitami na ich dosiahnutie. 

Strategický cieľ č. 1 – IMPLEMENTÁCIA SÚBORU UZNÁVANÝCH HODNÔT SOCIÁLNEJ POISŤOVNE

Tento strategický cieľ predstavuje dôsledné uplatňovanie Etického kódexu  Sociálnej poisťovne a súvisiacich interných dokumentov, najmä na uplatňovanie etiky zamestnancov vo vzťahu ku klientovi a k Sociálnej poisťovni, v súlade so stanovenými, uznávanými hodnotami inštitúcie. Znamená tiež  vytvorenie podmienok na lojálnosť zamestnancov voči Sociálnej poisťovni, nevyhnutných na vznik corporate identity a vytvárajúcich z organizácie zomknutý celok, ktorý vedome a zodpovedne napĺňa strategické ciele a ďalšie úlohy Sociálnej poisťovne.

Zamestnanci Sociálnej poisťovne boli aj vo vzťahu ku klientovi vedení k uplatňovaniu Etického kódexu Sociálnej poisťovne. V roku 2007 boli vykonané aj aktivity smerujúce k vytvoreniu  adekvátnejšieho systému odmeňovania a motivácie zamestnancov. Výsledky dosiahnuté v obidvoch oblastiach sú podrobnejšie uvedené v časti o rozvoji ľudských zdrojov.

Strategický cieľ č. 2 – OBRAZ A DÔVERYHODNOSŤ SOCIÁLNEJ POISŤOVNE

Strategický cieľ sleduje vytváranie pravdivého obrazu Sociálnej poisťovne v masovokomunikačných prostriedkoch, pretože strategickým záujmom Sociálnej poisťovne je mať dobrý vzťah so svojimi klientmi a jedným zo spôsobov jeho vytvorenia je transparentná a pravdivá medializácia okolností súvisiacich s výkonom jej činnosti.  
Na ovplyvňovanie verejnej mienky a informovanosť občanov – klientov Sociálnej poisťovne   využívala Sociálna poisťovňa prevažne rozhlasové a televízne stanice, internetové médiá, všetky denníky,  odborné a spoločenské týždenníky a mesačníky. Na významné zmeny v právnych predpisoch a ich praktickú aplikáciu boli klienti upozorňovaní aj formou odborných článkov publikovaných v odbornom mesačníku Národné poistenie.

V mediálnej politike Sociálna poisťovňa využívala aj pravidelné poradenské rubriky v masovokomunikačných prostriedkoch a poskytovanie vybraných informácií pobočkám poisťovne určených na ďalšie zverejnenie v regionálnych masovokomunikačných prostriedkoch alebo prostredníctvom vývesných tabúľ.

Strategický cieľ č. 3 – ROZVOJ  ĽUDSKÝCH ZDROJOV,  KVALITY PRACOVNÉHO ŽIVOTA  A INŠTITÚCIE

Tento strategický cieľ má rozhodujúci význam pre spôsob a kvalitu výkonu činnosti Sociálnej poisťovne, ako aj na implementáciu stratégie Sociálnej poisťovne. Jeho naplnenie si vyžadovalo stále zlaďovanie požiadaviek na kvalifikačnú štruktúru potrebnú na výkon činnosti Sociálnej poisťovne s disponibilnými ľudskými zdrojmi, zvyšovanie kvality pracovnej sily a zvyšovanie kvality pracovného prostredia.  

Pre zabezpečenie požadovanej vysokej úrovne pracovných výkonov zamestnancov boli vykonané niektoré opatrenia na vytvorenie objektívneho a účinného systému motivácie a odmeňovania. Pokračovalo sa v budovaní sociálno-ekonomického zázemia v oblasti vyššej garancie a upevnenia sociálnych istôt zamestnancov Sociálnej poisťovne.

Odborné útvary ústredia v roku 2007 zorganizovali školenia pre vedúcich zamestnancov príslušných útvarov pobočiek so zameraním na operatívne usmernenie v jednotlivých vecne príslušných oblastiach. Zámerom školení zamestnancov pobočiek bolo najmä dosiahnuť lepšiu informovanosť ich zamestnancov, a tým aj zlepšiť informačnú a poradenskú činnosť voči klientom Sociálnej poisťovne, ktorí sa v prvom kontakte obracajú najmä na zamestnancov pobočiek .
V oblasti optimalizácie kvalifikačnej štruktúry a kvalifikácie zamestnancov potrebných na výkon činnosti Sociálnej poisťovne bola v roku 2007 najväčšia pozornosť  venovaná výberu zamestnancov na kľúčové pracovné miesto dávkového referenta v sekcii dôchodkového poistenia, ktorého hlavnou pracovnou činnosťou je rozhodovanie o dôchodkových dávkach. V dôsledku pracovného zaťaženia, zložitosti práce vyplývajúcej z neustálych legislatívnych zmien a náročnosti odbornej prípravy je na tomto pracovnom mieste pomerne vysoká fluktuácia. 

V roku 2007 bol overený model prijímania zamestnancov na pracovné miesto dávkového referenta sekcie dôchodkového poistenia, na základe ktorého sa špecifikovali výberové kritériá pre novonastupujúcich zamestnancov na toto pracovné miesto. Kritériá výberu na základe osobnostno-psychologického posúdenia boli overené metódou porovnania výsledkov úspešných zamestnancov vykonávajúcich prácu dávkových referentov a dávkových aprobantov s normami používanými pri výbere novoprijímaných zamestnancov a boli nastavené v zhode s úrovňou, akú dosahujú spoľahliví a úspešní zamestnanci. Správa z osobnostno-psychologického posúdenia slúži vedúcim zamestnancom ako jeden z  podkladov  k rozhodovaniu o prijatí, či neprijatí zamestnanca.

Sociálna poisťovňa venovala zvýšenú pozornosť výberu zamestnancov s vysokoškolským vzdelaním najmä právnického smeru nastupujúcich na pracovné miesta odborných referentov a metodikov v sekcii dôchodkového poistenia, v sekcii NP, ÚP, PvN a GP a LPČ, ale aj odborných zamestnancov pre oblasť informatiky a  posudkových lekárov sociálneho poistenia. Nedostatok týchto odborných zamestnancov však naďalej pretrváva.

V rámci projektu Európskeho sociálneho fondu „Sociálna poisťovňa – nová proklientská inštitúcia“ sa začali v roku 2007 realizovať vzdelávacie moduly zamerané na odbornú adaptačnú prípravu na výkon činnosti dávkového referenta v sekcii dôchodkového poistenia, ktorej sa zúčastňuje 40 zamestnancov a bude ukončená v mesiacoch júl- august 2008 skúškami odbornej spôsobilosti, ďalej na kaučing pre školiteľov odbornej adaptačnej prípravy v sekcii dôchodkového poistenia, na zásady komunikácie s klientom a na zvyšovanie a skvalitňovanie lektorských zručností interných lektorov.

Ďalšou z ciest dosahovania strategického cieľa bola podpora osobného rozvoja a flexibility zamestnancov ďalších útvarov  motivovaným zvyšovaním ich odbornej kvalifikácie. 

Odborné vzdelávanie v organizačných útvaroch ústredia a v pobočkách prebiehalo v súlade s plánom vzdelávania zamestnancov Sociálnej poisťovne na rok 2007. Podľa tohto plánu bolo realizované aj zvyšovanie počítačovej gramotnosti zamestnancov a jazyková príprava tých zamestnancov, kde si to ich pracovná činnosť vyžaduje.

Zamestnanci príslušných útvarov sa aktívne zúčastňovali rôznych vzdelávacích podujatí s dôrazom na zdokonaľovanie práce s počítačom, prípravu na implementáciu projektu SAP v oblasti finančného riadenia.  Ďalším spôsobom na dosiahnutie tohto strategického cieľa bolo zvyšovanie počítačovej gramotnosti zamestnancov, aby sa u nich vytvoril štandard základných zručností pri práci s počítačom a znalosti IT v súlade so systémom ECDL a následnou certifikáciou jednotlivých skupín zamestnancov Sociálnej poisťovne v rámci jednotlivých modulov systému ECDL.

V súvislosti so zabezpečením odbornej spôsobilosti posudkových lekárov sociálneho poistenia Sociálnej poisťovne v súlade so zákonom č. 578/2004 Z. z.  o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, je prioritou získanie odbornej spôsobilosti na výkon špecializovaných pracovných činností v špecializačnom odbore posudkové lekárstvo a tým aj licencie na výkon lekárskej posudkovej činnosti na inom mieste ako v zdravotníckom zariadení. K 3. decembru 2007 malo licenciu na výkon lekárskej posudkovej činnosti 61,32 % posudkových lekárov sociálneho poistenia pobočiek a 85,71 % posudkových lekárov sociálneho poistenia ústredia. U novoprijatých zamestnancov Sociálnej poisťovne bola stanovená ako podmienka prijatia do pracovného pomeru na miesto posudkového lekára sociálneho poistenia ich zaradenie do špecializačného štúdia v odbore posudkové lekárstvo. 

Kľúčový význam pre zvyšovanie kvality pracovnej sily má permanentné a cielené vzdelávanie zamestnancov Sociálnej poisťovne. Na dosiahnutie potrebnej úrovne riadenia útvarov bolo zabezpečené nepretržité manažérske vzdelávanie pre vrcholový a pre stredný manažment so zameraním na profesionálnu komunikáciu, plánovanie, stanovovanie cieľov, delegovanie úloh, vedenie porád, riadenie času a na ďalšie zručnosti manažéra.  

V rámci projektu „Sociálna poisťovňa – nová proklientská inštitúcia“ boli po obsahovej stránke pripravené moduly vzdelávania pre vedúcich zamestnancov – Kaučing pre vedúcich zamestnancov, pre odborných zamestnancov jazyková príprava a modul ECDL ako štandardu pri práci s počítačom.

Pokračovala aj osvedčená a ekonomicky efektívna forma podpory rastu  odbornej kvalifikácie zamestnancov prostredníctvom odborného vzdelávania zabezpečovaného lektorským zborom Sociálnej poisťovne. Hlavný dôraz bol pritom na odbornom vzdelávaní zamestnancov sekcie dôchodkového poistenia (dávkový referent, dávkový aprobant).

Za účelom získania odbornej spôsobilosti na pracovné činnosti v sekcii dôchodkového poistenia sa aj v roku 2007 uskutočnila odborná adaptačná príprava, ktorej teoretickú časť zabezpečuje lektorský zbor Sociálnej poisťovne, tvorený najmä zamestnancami sekcie dôchodkového poistenia. Po skončení odbornej adaptačnej prípravy sa novoprijatí zamestnanci podrobili skúške odbornej spôsobilosti, ktorú úspešne vykonalo 45 novoprijatých zamestnancov. Za účelom preradenia zamestnanca do vyššej tarifnej triedy vykonalo úspešne skúšku odbornej spôsobilosti 8 zamestnancov. Priebežne bola zabezpečovaná vstupná adaptačná príprava pre ostatných novoprijatých zamestnancov v súlade s vnútorným predpisom Sociálnej poisťovne.

Súčasťou vzdelávacích aktivít bolo tiež prehlbovanie jazykových znalostí určených zamestnancov a stála príprava určených skupín zamestnancov na výkon činnosti v rámci EÚ. Dve školenia pre približne 70 zamestnancov útvarov dôchodkového poistenia pobočiek Sociálnej poisťovne boli zamerané na aplikáciu koordinačných nariadení Európskej únie a medzinárodných zmlúv v dôchodkovom poistení a vypĺňanie evidenčných listov dôchodkového poistenia v niektorých situáciách. Osobitným cieľom bolo zlepšiť informovanosť zamestnancov pobočiek Sociálnej poisťovne o aplikácii koordinačných nariadení Európskej únie a medzinárodných zmlúv v dôchodkovom poistení, čím sa reagovalo na stúpajúci počet poistencov, ktorí žiadajú o informácie ohľadne svojich dôchodkových nárokov z dôvodu výkonu zárobkovej činnosti v zahraničí.

V roku 2007 sa začali práce na vytvorení systému motivácie a profesijnej kariéry, t. j. systému odmeňovania a funkčného postupu s cieľom zefektívniť výkon pracovných činnosti zamestnancov. V roku 2007 bol vypracovaný nový mzdový poriadok Sociálnej poisťovne, do ktorého bola zakomponovaná podpora stabilizačných tendencií najmä pre zamestnancov na pracovných miestach dávkových referentov a dávkových aprobantov v sekcii dôchodkového poistenia a zamestnancov na pracovnom mieste systémový inžinier, systémový analytik a programátor v sekcii informatiky. Ide o pracovné miesta, kde je buď relatívne vysoká miera odchodov alebo vzhľadom na konkurenciu v externom prostredí (mzdové ohodnotenie) ich Sociálna poisťovňa ťažko obsadzuje.

Individuálne motivačné stimuly boli zakomponované vo forme zvýšenia mzdy a to v závislosti na dosahovaných pracovných výsledkoch zamestnanca a vo forme odmeny za kvalitné plnenie pracovných úloh na základe individuálneho hodnotenia. V nadväznosti na nový mzdový poriadok Sociálnej poisťovne sa začali práce na príprave vnútorného predpisu upravujúceho postup a kritériá individuálneho pracovného hodnotenia zamestnancov. Ako informačná základňa pre riadenie a rozvoj ľudských zdrojov sa v priebehu roka 2007 riešila aj implementácia modulu SAP HR Mzdy a personalistika. 

Garancia a posilnenie sociálnych istôt zamestnancov Sociálnej poisťovne je spolu s vhodnou motiváciou jedným z najvýznamnejších, trvalých faktorov vytvárajúcich pozitívny vzťah zamestnanca k Sociálnej poisťovni. Úlohy v tejto oblasti sa v  Sociálnej poisťovni stávajú stále náročnejšími úmerne s akceleráciou rastu priemernej mzdy v národnom hospodárstve,  rastom životných nákladov a úmerne podmienkam zamestnancov v iných, väčšinou súkromných firmách, ktorých agenda je  rozsahom a náročnosťou porovnateľná.

Sociálna politika Sociálnej poisťovne bola aj v roku 2007 orientovaná na regeneráciu pracovnej sily a kvality života zamestnancov formou poskytovania rekreácií v svojich doškoľovacích a rekreačných zariadeniach a zabezpečovaním rekreačných pobytov v  zariadeniach ONYF Budapešť v Maďarsku, v Bardejovských kúpeľoch a. s. a v Kúpeľoch Dudince a. s., poskytovaním pracovného voľna s náhradou mzdy nad rámec stanovený Zákonníkom práce všetkým zamestnancom v rozsahu a za podmienok konkretizovaných v kolektívnych zmluvách, vytváraním podmienok na absolvovanie preventívnych lekárskych prehliadok zamestnancov a poskytovaním návratných pôžičiek z prostriedkov sociálneho fondu v súlade s ustanoveniami kolektívnej zmluvy. 

Jednotlivé postupy boli zamerané na zdokonaľovanie sociálnej politiky, najmä na 
štandardizáciu pracovných podmienok a sociálnych služieb zamestnancom ako súčasť realizácie sociálnej politiky orientovanej na zamestnancov. Boli podporované aj nástrojmi kolektívneho vyjednávania. 

V súlade s kolektívnymi zmluvami Sociálna poisťovňa poskytuje svojim zamestnancom niektoré benefity.  Napríklad odmenu pri dovŕšení vopred stanovenej dĺžky trvania pracovného pomeru k zamestnávateľovi alebo jeho právnemu predchodcovi, odmenu za kvalitné vykonávanie pracovných činností.

Sociálna poisťovňa poskytovala svojim zamestnancom, ktorí uzatvorili zamestnaneckú zmluvu o doplnkovom dôchodkovom sporení s niektorou z doplnkových dôchodkových spoločností, príspevok na doplnkové dôchodkové sporenie vo výške 3 % peňažného plnenia poskytovaného zamestnancovi za vykonanú prácu.

Pre zamestnancov boli poskytované aj podporné programy na udržanie fyzického a duševného zdravia, na regeneráciu pracovnej sily a bola zabezpečovaná preventívna starostlivosť.

Materiálna stránka rozvoja infraštruktúry potrebnej pre dlhodobý rast výkonov a služieb Sociálnej poisťovne bola orientovaná na zlepšovanie materiálno-prevádzkových podmienok potrebných na zabezpečenie optimálneho výkonu činností Sociálnej poisťovne. Vychádzalo sa pritom z oprávnených požiadaviek a potrieb organizačných útvarov Sociálnej poisťovne, v závislosti od objemu finančných prostriedkov, každoročne vyčleňovaných pre oblasť investícií. Hlavným cieľom bolo zlepšenie priestorovej situácie a postupná optimalizácia umiestnenia všetkých pracovísk. Ku koncu roka 2007 bolo z celkového počtu 38 pobočiek vo vlastných priestoroch umiestnených 30 pobočiek (z toho však 8 budov pobočiek nie je plne vyhovujúcich, najmä z kapacitných a prevádzkových dôvodov). Priestorová situácia ústredia nie je vyhovujúca a nepodarilo sa ju vyriešiť ani v roku 2007.

Zvyšovanie kvality pracovného prostredia Sociálnej poisťovne sa zameriavalo na primeranú ochranu zdravia a bezpečnosti pri práci. Úlohy v tejto oblasti boli plnené v súlade s vypracovanou Koncepciou politiky bezpečnosti a ochrany zdravia pri práci a programom jej realizácie v Sociálnej poisťovni pre rok 2007. 

4.3.3. PRIORITNÁ OS Č.3  – FINANCIE

Finančné zdroje sa rozdeľujú na základné fondy a rezervný fond solidarity (tzv. veľké financie), ktoré sú prioritne určené na výplatu dávok poistencov (klientov) Sociálnej poisťovne, a na správny fond (tzv. malé financie), určené na zabezpečenie predmetu činnosti, na ktorý bola  Sociálna poisťovňa ako verejnoprávna inštitúcia zriadená. Obidva finančné okruhy musia byť spravované tak, aby na jednej strane bola zabezpečená platobná schopnosť základných fondov a na druhej strane, aby finančné prostriedky sústredené v správnom fonde vytvárali primerané predpoklady na zabezpečenie prevádzkyschopnosti celej inštitúcie.

Strategický cieľ č. 1 – PLATOBNÁ SCHOPNOSŤ POISTNÝCH FONDOV

Plnenie tohto strategického cieľa sa zameralo na zvýšenie objemu finančných prostriedkov v jednotlivých fondoch, vrátane správneho fondu a na zachovanie platobnej schopnosti Sociálnej poisťovne.

Zlepšenie výberu poistného a príspevkov na starobné dôchodkové sporenie   a úspešnosti vymáhania pohľadávok je stála úloha, ktorej výsledky majú priamy vplyv na verejné financie, ale aj na podmienky výkonu sociálneho poistenia. 

Ukazovateľ úspešnosti výberu bežného poistného a príspevkov na starobné dôchodkové sporenie (ďalej len „poistné“) k 31. októbru 2006 bol 95,32 %. Za rovnaké hodnotené obdobie v roku 2007, t.j. k 31. októbru 2007 bol 95,35 %, čo predstavuje nárast o 0,03 %. Pri hodnotení úspešnosti výberu bežného poistného za hodnotené obdobie ide o pomer príjmov poistného, týkajúcich sa odvodových povinností za obdobie predpisov od decembra 2006 do septembra 2007 a predpisov poistného za obdobie od decembra 2006 do septembra 2007. 
K 31. decembru 2006 bol ukazovateľ úspešnosti výberu bežného poistného  95,35 %. Údaj za rovnaké hodnotené obdobie v roku 2007, t.j. k 31. decembru 2007 bude známy v mesiaci marec 2008.
Ukazovateľ celkovej úspešnosti výberu poistného k 31. októbru 2006 bol 96,69 %. Za rovnaké hodnotené obdobie v roku 2007, t.j. k 31. októbru 2007 bol 96,89 %, čo predstavuje nárast o 0,20 %. Pri hodnotení celkovej úspešnosti výberu poistného za január až október 2007 ide o pomer príjmov bežného a dlžného poistného zaplatených v hodnotenom období a predpisov poistného za obdobie od decembra 2006 do septembra 2007.  
Cieľom Sociálnej poisťovne je zvýšiť ukazovateľ úspešnosti výberu poistného a príspevkov do roku 2010 na 97,5 %. K 31. decembru 2006 bol ukazovateľ celkovej úspešnosti výberu poistného 97,06 %. Údaj za rovnaké hodnotené obdobie v roku 2007, t.j. k 31. decembru 2007 bude známy v mesiaci marec 2008.
Zintenzívnením práce na úseku výberu poistného došlo k postupnému nárastu  ukazovateľa úspešnosti výberu poistného v porovnaní s rovnakým obdobím predchádzajúceho roka. 
Naďalej je potrebné realizovať opatrenia, smerujúce k zvýšeniu tohto ukazovateľa: pravidelne sledovať predkladanie podkladov k predpisu poistného odvádzateľmi poistného a úhrad poistného, osobne a telefonicky urgovať a zasielať písomné výzvy na úhradu poistného, zasielať písomné výzvy zamestnávateľom na predloženie mesačných výkazov poistného a príspevkov v zákonom ustanovenej lehote, vystavovať rozhodnutia na dlžné sumy poistného dlžníkom, ukladať pokuty za nepredloženie mesačných výkazov poistného a príspevkov. V roku 2007 podala Sociálna poisťovňa v prípadoch podozrenia zo spáchania trestného činu neodvedenia poistného 447 podaní.

Vymáhanie pohľadávok je neoddeliteľnou súčasťou zlepšenia výberu poistného a príspevkov. V tejto súvislosti sa zintenzívnili aktivity Sociálnej poisťovne na minimalizovanie nárastu nových pohľadávok. Výsledkom aktívneho kontaktu zamestnancov Sociálnej poisťovne s dlžníkmi je zvýšenie počtu vydaných rozhodnutí o povolení splátok dlžných súm za rok 2007 oproti roku 2006 a tiež zvýšenie objemu prijatých úhrad  prostredníctvom splátkových kalendárov, čím sa zvýšila úspešnosť tohto nástroja vymáhania pohľadávok v porovnaní s rokom 2006 o 4%.
Aktívny prístup Sociálnej poisťovne sa prejavil aj pri riešení pohľadávok voči zdravotníckym zariadeniam. Listom generálneho riaditeľa Sociálnej poisťovne boli oslovené všetky zdravotnícke zariadenia, voči ktorým eviduje Sociálna poisťovňa pohľadávky k predloženiu návrhu opatrení na zamedzenie nárastu pohľadávok a  na úhradu vzniknutých záväzkov. Zároveň sa uskutočnili stretnutia so zástupcami VÚC a  zástupcami  Ministerstva zdravotníctva Slovenskej republiky k prijatiu konkrétnych riešení, čoho výsledkom bolo povolenie splátok dlžných súm v 11 prípadoch. To sa prejavilo v klesajúcom trende vo vývoji pohľadávok voči transformovaným zdravotníckym zariadeniam a viedlo k spomaleniu nárastu, v niektorých prípadoch k úplnému zastaveniu nárastu pohľadávok voči štátnym zdravotníckym zariadeniam.

Sociálna poisťovňa sa zaoberala aj analýzou portfólia pohľadávok Sociálnej poisťovne  a účinnosťou právnych nástrojov ich vymáhania v materiáloch predložených na rokovanie Dozornej rady Sociálnej poisťovne. Za účelom zvýšenia efektívnosti vymáhania pohľadávok boli prijaté opatrenia pri realizácii jednotlivých spôsobov vymáhania. Bol prehodnotený systém spolupráce so súdnymi exekútormi. Prijaté opatrenia mali za následok  zvýšenie úspešnosti vymáhania v exekučnom konaní z 22,83% v roku 2006 na 25,30% v roku 2007. 

Sociálna poisťovňa v roku 2007 pristúpila k realizácii prevodu a vymáhaniu pohľadávok v mandátnej správe, čím využila ďalší  nástroj vymáhania pohľadávok Sociálnej poisťovne, ktorý jej umožňuje zákon. Pri tomto spôsobe vymáhania bol v maximálnej miere využitý informačný systém, čo sa prejavilo v úspore času a ľudskej práce a urýchlilo proces vymáhania pohľadávok. 

Ďalším opatrením bola spolupráca Sociálnej poisťovne s tvorcami legislatívy na vytváraní legislatívneho prostredia napomáhajúceho lepšiemu zabezpečovaniu platobnej schopnosti základných fondov. V tejto oblasti sa Sociálna poisťovňa v spolupráci s Ministerstvom práce, sociálnych vecí a rodiny Slovenskej republiky aktívne podieľala na príprave novelizácie zákona č. 461/2003 Z. z. o sociálnom poistení  tak, aby zohľadňoval možnosti postúpenia pohľadávok voči dlžníkom v konkurze a likvidácii právnickej osobe so 100% majetkovou účasťou štátu. Dosiahne sa tak v krátkom časovom úseku zníženie dlhodobých pohľadávok Sociálnej poisťovne, čo bude mať za následok uvoľnenie   personálnych kapacít a rozšíri sa  časový priestor na ďalšiu aktívnu prácu s dlžníkmi.

Strategický cieľ č. 2 – FINANČNÁ A PREVÁDZKOVÁ EFEKTÍVNOSŤ

V roku 2007 boli činnosti Sociálnej poisťovne zamerané na optimalizáciu nákladov na správu a výkon činnosti prostredníctvom sústavnej analýzy stavu a efektívnosti hospodárenia a vytvorenia integrovaného systému správy finančných tokov. 

Prierezová úloha optimalizácia nákladov na správu a výkon činnosti sa zabezpečovala úlohami, ktoré vyplývajú z rozpočtového procesu. Príprava návrhu rozpočtu postupovala podľa schváleného harmonogramu, v ktorom boli určené povinnosti, kompetencie jednotlivých organizačných útvarov ústredia a pobočiek Sociálnej poisťovne pri príprave podkladov na zostavenie rozpočtu, jeho prehodnocovanie a zosúladenie s aktuálnymi hlavnými úlohami Sociálnej poisťovne. Náklady na správu a činnosť boli členené  podľa účelového určenia a z hľadiska konečnej spotreby. Stanovenie finančných prostriedkov  na jednotlivé okruhy nákladov sa opieralo, okrem iného, o vyhodnocovanie časových radov,  vývoja cenovej úrovne v hospodárstve s cieľom optimalizácie použitých finančných prostriedkov. 

K optimalizácii nákladov smerovala okrem iných racionalizačných, organizačných, úsporných a ďalších opatrení aj efektívna investičná činnosť. K tomu prispelo predovšetkým dôsledné posudzovanie a vyhodnocovanie oprávnenosti požiadaviek pobočiek a ústredia na obstaranie jednotlivých investičných akcií. Ich zohľadnenie v rozpise rozpočtu na príslušný rok bolo zamerané predovšetkým na aktivity, ktorých výsledkom bola obnova hmotného majetku, zlepšenie jeho stavebno-technického stavu a úspora energií. V roku 2007 bola uskutočnená rekonštrukcia kotolne v prevádzkovej budove Sociálnej poisťovne, pobočka Komárno a pobočka Rožňava Taktiež bola uskutočnená inžiniersko-investorská príprava na rekonštrukciu - zateplenie obvodového plášťa prevádzkovej budovy Sociálnej poisťovne, pobočka Košice 

Pozornosť sa ďalej sústredila na vyhodnocovanie nákladov a ich efektívnosti porovnávaním s príslušnými „technicko-hospodárskymi ukazovateľmi“ (vlastné štatistické zisťovania), ako aj na systematické prehodnocovanie zmluvných vzťahov s ohľadom na ich súlad so strategickými cieľmi Sociálnej poisťovne, prioritu, účelnosť a efektívnosť. Neoddeliteľnou súčasťou rozpočtového procesu bola kontrola a hodnotenie plnenia úloh stanovených v rozpise rozpočtu, ktoré sa zabezpečovali priebežne a v mesačných intervaloch sa predkladali vedeniu Sociálnej poisťovne a štvrťročne Dozornej rade Sociálnej poisťovne.   

Pre zabezpečenie  integrovaného systému správy finančných tokov sa pristúpilo k implementácii systému finančného riadenia, I. etapa, zavedenie centralizovaného účtovníctva. V roku 2007 boli vykonané všetky prípravné práce, vrátane školenia všetkých dotknutých zamestnancov. Týmto sa vytvorili potrebné predpoklady na implementáciu centralizovaného účtovného systému v roku 2008. V I. štvrťroku 2008 sa paralelne účtuje v „starom“ a v „novom“ účtovnom systéme. Po úspešnom ukončení paralelnej prevádzky v tejto oblasti sa predpokladá od  II. štvrťroka 2008 zavedenie centralizovaného účtovníctva do ostrej prevádzky. V súčasnej etape sa pripravuje implementácia centralizácie  agendy v oblasti miezd, personalistiky a práce a mzdy. Vytvárajú sa tiež podmienky pre integráciu a prepojenie jednotlivých produkčných systémov Sociálnej poisťovne. Sociálna poisťovňa zabezpečuje platobný a zúčtovací styk výlučne so Štátnou pokladnicou. 

Dôležitým strategickým opatrením prioritnej osi Financie bolo začatie prác na zavedení eura v podmienkach Sociálnej poisťovne. Pre zabezpečenie súvisiacich úloh bol v roku 2007 zriadený Koordinačný výbor pre zavedenie eura v podmienkach Sociálnej poisťovne (ďalej len „koordinačný výbor“). Koordinačný výbor riadi projekt zavedenia eura v Sociálnej poisťovni na úrovni riaditeľov sekcií, pričom plnenie úloh bolo kontrolované generálnym riaditeľom Sociálnej poisťovne. 

V rámci analýzy problémových oblastí prechodu Sociálnej poisťovne na euro a aktualizácii inventarizácie informačných systémov boli koordinačným výborom identifikované dve základné kritické oblasti v externom prostredí Sociálnej poisťovne- chýbajúce legislatívne úpravy procesu zavedenia eura v oblasti sociálneho poistenia, resp. hrozbu oneskoreného definovania legislatívnych úprav nevytvárajúcich dostatok času pre konverziu informačných systémov Sociálnej poisťovne a nedostatok finančných prostriedkov pre zabezpečenie konverzie informačných systémov. K prvým úlohám v procese zavedenia eura v Sociálnej poisťovni po analýze potrebných zmien IS SP preto patrila iniciatívna účasť na legislatívnom procese prípravy právnych predpisov súvisiacich so zavedením eura a dotýkajúcich sa činnosti Sociálnej poisťovne a získanie zdrojov na financovanie konverzie informačných systémov. 

V zmysle uvedených úloh sa Sociálna poisťovňa podieľala na príprave návrhov právnych predpisov súvisiacich so zavedením spoločnej meny prostredníctvom svojho členstva v inštitútoch koordinujúcich zavedenie eura v Slovenskej republike (Pracovný výbor pre legislatívu, Pracovný výbor pre verejnú správu), spoluprácou s rezortným ministerstvom na príprave právneho predpisu, ktorý pre oblasť pôsobnosti Sociálnej poisťovne upraví pravidlá prepočtu, zaokrúhľovania a duálneho zobrazovania a iniciovala zaradenie novely zákona č. 461/2003 Z. z. o sociálnom poistení medzi zákony novelizované zákonom č. 659/2007 Z. z. o zavedení meny euro v Slovenskej republike. Touto novelou boli vymedzené základné princípy prechodu na euro v oblasti zaokrúhľovania dávok sociálneho poistenia a poistného. Rovnako sa legislatívne zabezpečila aj možnosť zvýšenej tvorby správneho fondu pre financovanie konverzie informačných systémov.  

Sociálna poisťovňa koordinovala projekt zavedenia eura s orgánmi riadiacimi zavedenie eura v Slovenskej republike, s pracovnými výbormi pre verejnú správu a legislatívu, so splnomocnencom vlády Slovenskej republiky pre zavedenie eura a s rezortným ministerstvom, ako aj, najmä z dôvodu zabezpečenia duálneho zobrazovania dávok sociálneho poistenia a ich výplaty v období po prechode na euro, s mimorezortnými partnermi - Slovenskou poštou, ÚPSVAR, Štátnou pokladnicou, Asociáciou bánk a komerčnými bankami. Pre získavanie skúseností z tohto procesu sa uskutočnili aj stretnutia so zahraničnými partnermi z Nemecka a zo Slovinska.

Po zabezpečení základných legislatívnych informácii o zavedení eura v oblasti sociálneho poistenia definujúcich rozsah potrebných zmien v informačných systémov a zabezpečení finančných zdrojov na konverziu informačných systémov boli v rámci konverzie IS SP (prebiehajúcej v troch fázach – zavedenie duálneho zobrazovania, samotný prechod systémov na euro a odstránenie duálneho zobrazovania) po definícii požiadaviek na konkrétne úpravy vypracované špecifikácie a požiadavky na dodávateľov, resp. interných riešiteľov. Po vypracovaní harmonogramov úprav jednotlivých podsystémov IS SP boli ich úpravy zmluvne zabezpečené u dodávateľov. V súčasnosti pokračujú základné úpravy aplikačného programového vybavenia a dátových štruktúr pre duálne zobrazovanie v jednotlivých podsystémoch IS SP s výnimkou IS JVP, pri ktorom bola s dodávateľom uzatvorená prvá časť zmluvy, výsledkom ktorej bude detailná technická špecifikácia pre realizáciu výberu poistného v eure vrátane harmonogramu implementácie. 

PRIORITNÁ OS Č.4 – VNÚTORNÉ PROCESY

Dosahovanie jednotlivých strategických cieľov je podmienené optimálnym fungovaním procesov a ich vzájomným zladením. Pre jednotlivé oblasti činnosti Sociálnej poisťovne existujú parciálne popisy vybraných procesov, chýba však komplexný procesný model činností celej inštitúcie. V roku 2007 začali niektoré práce smerujúce k analýze a vytvoreniu optimálnych,  previazaných a zdrojovo zabezpečených procesov budúceho stavu. V tejto prioritnej osi je ako samostatný, prierezový strategický cieľ zaradená aj informačná podpora výkonu činnosti Sociálnej poisťovne. 
Strategický cieľ č. 1 – ROZVOJ INFORMAČNÉHO SYSTÉMU NA PODPORU VÝKONU ČINNOSTI SOCIÁLNEJ  POISŤOVNE

Tento strategický cieľ má v sústave strategických cieľov osobitné postavenie vďaka kľúčovému významu informatickej podpory výkonu činnosti Sociálnej poisťovne.

V roku 2007 bolo skutočnosťou zásadného charakteru pre ďalší rozvoj IS SP vypracovanie Koncepcie rozvoja informačného systému Sociálnej poisťovne v horizonte rokov 2007 – 2012 (ďalej len „Koncepcia IS SP“), koordinovane s prípravou stratégie Sociálnej poisťovne. V Koncepcii IS SP sú identifikované strategické úlohy spolu so zámermi v oblasti rozvoja aplikačných služieb poskytovaných IS SP. Vytýčené strategické úlohy a zámery pokrývajú prakticky všetky informatické ciele obsiahnuté v stratégii Sociálnej poisťovne. Zvlášť treba pritom poukázať na skutočnosť, že realizácia strategických úloh Koncepcie IS SP zabezpečí podmienky na podporu výkonu procesov vo všetkých oblastiach definovaných v stratégii Sociálnej poisťovne.

Úlohou informatickej podpory v roku 2007 bolo v maximálne možnej miere zabezpečiť efektívnu podporu dosahovania strategických cieľov Sociálnej poisťovne a ďalších súvisiacich procesov prostriedkami informačných a komunikačných technológií a formou IT služieb. Plnenie strategických úloh v roku 2007 bolo zamerané na podporu ťažiskových oblastí výkonu činnosti Sociálnej poisťovne
-	konanie o dávkach a výplata dávok v jednotlivých druhoch poistenia (dôchodkového, nemocenského, úrazového poistenia, poistenia v nezamestnanosti a garančného poistenia), 
-	výber poistného a príspevkov na starobné dôchodkové sporenie, 
-	postupovanie príspevkov na starobné dôchodkové sporenie,
-	výkon lekárskej posudkovej činnosti.

Riešiteľské kapacity boli sústredené najmä na realizáciu kľúčových projektov zameraných na
-	pripravenosť Sociálnej poisťovne na menu euro,
-	implementáciu novely zákona o sociálnom poistení,
-	rozvoj informačného systém Sociálnej poisťovne v súlade so spracovanou Koncepciou rozvoja IS SP a to najmä v oblastiach
•	systémov pre finančné riadenie inštitúcie,  
•	podpory riadenie prevádzky, technickej infraštruktúry a bezpečnosti IS SP.

V rámci príprav Sociálnej poisťovne na menu euro boli v roku 2007 zabezpečené príslušné externé a interné riešiteľské kapacity za účelom vykonania zmien (úprav) prevádzkovaného aplikačného programového vybavenia (APV) a vývoj nových častí APV v súlade s potrebami implementácie  komplexnej informatickej podpory pri prechode Sociálnej poisťovne na menu euro. Jednotlivé projekty boli riešené na základe schváleného plánu aktivít a harmonogramu realizácie, ktorý rešpektuje zásadné termíny pri zavádzaní eura (režim duálneho oceňovania, plné zavedenie eura po 1. januári 2009, ukončenie duálneho oceňovania). Vecné zameranie projektov je orientované na úpravu APV informačných systémov zabezpečujúcich výplatu dávok sociálneho poistenia (informačné systémy pre nemocenské poistenie a lekársku posudkovú činnosť - IS NPaLPČ, poistenie v nezamestnanosti - IS PvNGP, úrazové poistenie - IS DAUP, dôchodkové poistenie – IS DP), ako aj na úpravu APV informačných systémov zabezpečujúcich výber poistného a postupovanie príspevkov na starobné dôchodkové sporenie (informačné systémy pre výber poistného - IS JVP, starobné dôchodkové sporenie – IS SDS, elektronický zber údajov – IS EZU).

Na základe schválenej novely zákona o sociálnom poistení boli v priebehu IV. štvrťroka 2007 a na začiatku roka 2008 vykonané úpravy prevádzkovaného APV zamerané implementáciu novely zákona o sociálnom poistení. V rámci nich boli zapracované zmeny APV informačných systémov zabezpečujúcich výplatu dávok sociálneho poistenia (IS NPaLPČ, IS PvNGP, IS DAUP, IS DP), zmeny v podporných informačných systémoch (podpora pre spisovanie žiadosti o dôchodok – AIS DP), ako aj zmeny APV informačných systémov zabezpečujúcich výber poistného a postupovanie príspevkov na starobné dôchodkové sporenie (IS JVP, IS SDS, IS EZU).

Rozvoj informatickej podpory výkonu činností Sociálnej poisťovne vychádzajúci z Koncepcie IS SP bol v roku 2007 zameraný najmä na implementáciu centralizovaného informačného systému finančného riadenia pre podporu riadenia a transparentnosti finančných procesov. Realizácia sa týkala implementácie centralizovaného účtovníctva integrovaného na finančné toky výberu poistného (príjmy do fondov sociálneho poistenia). Z pohľadu vnútorného riadenia inštitúcie je pripravená implementácia centralizovanej podpory personalistiky a miezd. 

V rámci riadenia prevádzky IS SP a dodávky technologickej infraštruktúry bola zabezpečená centralizácia a integrácia údajov základne IS SP na technologických zariadeniach s vysokou kapacitou, výkonom a dostupnosťou vrátane implementácie záložného systému. Za účelom zvýšenia efektivity riadenia  prevádzky IS SP pokračuje v riešení projekt monitorovania spoľahlivosti a dostupnosti aplikačných služieb poskytovaných IS SP pri rešpektovaní ITIL štandardov. 

Elektronizácia komunikácie bola zabezpečovaná systémom IS EZU, ktorý bol dopracovaný o ďalšie služby zabezpečujúce zber údajov. V súčasnosti systém integruje údaje z jednotlivých špecifických subsystémov pre elektronický a ručný vstup dát o individuálnych platbách poistného poistencov a obdobiach poistenia v štruktúre definovanej výkazom  poistného vrátane jeho prílohy a identifikačné údaje poistencov v štruktúre definovanej registračným listom. V súčasnosti tento systém využíva cca 55 000 subjektov a týmto spôsobom je mesačne prijatých viac ako 96 % dát  z mesačných výkazov poistného a ich príloh (údaje o vymeriavacích základoch a odvedenom poistnom za cca 1,9 mil. zamestnancov) a viac ako 200 tisíc elektronických registračných listov.

Ďalšie významné aplikačné služby implementované v roku 2007 v systéme IS EZU boli zamerané na sprístupňovanie informácií spolupracujúcim subjektom štátnej a verejnej správy. Špecifické informácie sú poskytované Ministerstvu spravodlivosti Slovenskej republiky, exekútorom, Úradu pre dohľad nad zdravotnou starostlivosťou, Národnému inšpektorátu práce a Štátnemu fondu rozvoja bývania. Sociálna poisťovňa vo svojich dátových registroch tiež overuje špecifické údaje pre bankový sektor v Slovenskej republike.

Strategický cieľ č. 2 – OPTIMALIZÁCIA A ZDOKONAĽOVANIE VNÚTORNÝCH PROCEDÚR SOCIÁLNEJ POISŤOVNE
	
Dosahovanie tohto strategického cieľa sa v roku 2007 zameralo na racionalizáciu a informačnú podporu výkonu činností Sociálnej poisťovne priebežným zlepšovaním existujúcich procesov, tzv. procesov súčasného stavu. Druhé opatrenie – reengineering (ďalej „rekonštrukcia procesov“) a alignment (previazanie) pracovných procesov sa bude následne orientovať na optimalizáciu, zásadné prehodnotenie, radikálnu rekonštrukciu systému vylepšením procesov a na komplexné previazanie procesov budúceho stavu. Aktivity v tejto oblasti boli zamerané predovšetkým do oblasti dôchodkového poistenia.

Za účelom automatizácie výkonu exekučných zrážok boli vypracované podklady na uzatvorenie zmluvy, predmetom ktorej je analýza a popis pracovných procesov agendy exekučných zrážok, s cieľom racionalizácie a zvýšenia výkonu exekučných zrážok v novom technologickom prostredí. S cieľom racionalizácie technologických procesov v oblasti rozhodovania o nároku na dôchodkovú dávku podľa medzinárodných dokumentov, bola vypracovaná informatická podpora na vytvorenie elektronickej evidencie dôchodkov vyplácaných mimo územia Slovenskej republiky a bol vypracovaný vnútorný predpis upravujúci danú problematiku.
Jedným z racionalizačných opatrení, ktoré sa dotýka činnosti celej Sociálnej poisťovne bolo zavedenie automatizovaného systému správy registratúry (ASSR) vo vzťahu k všeobecnej registratúre Sociálnej poisťovne. Implementované riešenie „Automatizovaný systém správy registratúry“ spĺňa kritériá súčasnej praxe vecného riešenia automatizovaných systémov pre evidovanie, manipuláciu, tvorbu a ukladanie registratúrnych záznamov. Umožňuje presnú a jednotnú centrálnu evidenciu doručených a odosielaných záznamov, okamžitú informáciu o stave vybavovania a lokácii záznamu, umožňuje správu záznamov v príručnej registratúre a tiež správu záznamov v registratúrnom stredisku až po ich vyraďovanie. Automatické prideľovanie znakov hodnoty a lehôt uloženia po zapísaní registratúrnej značky spisu, ako aj tlač zostáv je predpokladom pre uľahčenie každodennej práce a  pravidelného a plánovitého vyraďovania spisov. Ochrana zapísaných údajov je zabezpečená na báze definovaných prístupových práv užívateľov, na základe ich pracovných pozícií a rolí. 

Od 1. januára 2008 bola spustená paralelná  prevádzka tohto systému v  ústredí, ktorá bude prebiehať počas prvého štvrťroka 2008. V priebehu prvého štvrťroka 2008 bude postupne spúšťaná skúšobná prevádzka na jednotlivých pobočkách v súlade s vyškolením používateľov. Po prvom štvrťroku 2008 bude prehodnotený aktuálny stav používania ASSR a určené ďalšie kroky pri práci s aplikáciou. Ďalšie pobočky budú do projektu zapojené v priebehu druhého štvrťroka 2008.  

Na zdokonalenie zásad efektívnej vnútornej komunikácie Sociálnej poisťovne a zlepšenie toku informácií medzi ústredím a jej pobočkami bol vypracovaný interný predpis o zverejňovaní informácií vo vnútornom komunikačnom systéme Sociálnej poisťovne a to výlučne elektronickou formou komunikácie a toku informácií.

Koordinácia systémov sociálneho zabezpečenia bola orientovaná na zabezpečenie výkonu činnosti pri aplikácii nariadení Európskej únie pre túto oblasť a pre oblasť bilaterálnych zmlúv o sociálnom zabezpečení.

V roku 2007 bola  činnosť Sociálnej poisťovne v oblasti koordinácie systémov sociálneho zabezpečenia zameraná na prípravu aplikácie nového nariadenia (ES) č. 883/2004 o koordinácii systémov sociálneho zabezpečenia (ďalej len „nariadenie“) a jeho vykonávacieho nariadenia. Činnosť Sociálnej poisťovne sa zameriavala na prácu v Pracovnej skupine pre sociálne otázky v Bruseli, ktorá prerokovávala jednotlivé články pripravovaného vykonávacieho nariadenia. Počas nemeckého predsedníctva v EÚ v I. polroku 2007 sa prerokovávali kapitoly týkajúce sa nemocenského poistenia a v II. polroku počas portugalského predsedníctva v EÚ  kapitoly súvisiace s  dávkami v nezamestnanosti. Sociálna poisťovňa za aktívnej účasti vecných útvarov predkladala návrhy, pripomienky a stanoviská k nótam, súvisiacim s uvedenými ustanoveniami. Zástupcovia vecných útvarov sa zúčastňovali na rokovaniach k jednotlivým kapitolám vykonávacieho nariadenia v Bruseli. Ďalšia oblasť aktivít Sociálnej poisťovne v roku 2007 súvisela s elektronickou výmenou údajov, najmä v rámci Technickej komisie pre spracovanie údajov v Bruseli, v ktorej má Sociálna poisťovňa svojho stáleho zástupcu a ´ad hoc´ skupín, ktoré boli vytvorené Európskou komisiou v priebehu roku 2007. 

Sociálna poisťovňa mala v roku 2007 zástupcov v štyroch pracovných skupinách – pre oblasť dôchodkov, úrazového poistenia, dávok v nezamestnanosti a identifikačného manažmentu. Účelom zriadenia týchto Ad hoc skupín, ktorých činnosť ešte nebola ukončená,   je zabezpečiť realizáciu elektronickej výmeny údajov v nadväznosti na nadobudnutie účinnosti nariadenia a vykonávacieho nariadenia k 1. januáru 2009.

Za účelom zlepšenia spolupráce s príslušnými inštitúciami členských štátov EÚ v oblasti koordinácie systémov sociálneho zabezpečenia  Sociálna poisťovňa riešila otázky aplikácie nariadení EÚ na bilaterálnych rokovaniach s Českou správou sociálneho zabezpečenia, Hlavným zväzom rakúskych poisťovní, Generálnym riaditeľstvom národného dôchodkového poistenia Maďarskej republiky (ONYF), Všeobecnou úrazovou poisťovňou Rakúskej republiky (AUVA), Nemeckým dôchodkovým poistením – Spolkom, Úradom  dôchodkového a invalidného poistenia Slovinskej republiky. Sociálna poisťovňa taktiež prijala delegáciu Čínskej ľudovej republiky, ktorá sa zaujímala o reformu systému sociálneho poistenia v Slovenskej republike.

V oblasti bilaterálnych zmlúv o sociálnom zabezpečení Sociálna poisťovňa participovala na príprave rokovaní zmlúv o sociálnom zabezpečení s Austráliou, Kóreou a Izraelom .  

V rámci medzinárodnej spolupráce sa Sociálna poisťovňa aktívne zapájala do činnosti medzinárodných organizácií MASZ, ESIP a EUMASS ktorých je členom. Zástupcovia Sociálnej poisťovne sa zúčastnili medzinárodných konferencií v Berlíne, Ženeve, Luzerne, Amsterdame, Moskve, Bologni, Florencii, Viedni, Prahe a Luxemburgu.

Strategický cieľ č. 3 – KONTROLNÁ ČINNOSŤ
								
Kontrolný systém Sociálnej poisťovne vytvára spätnú väzbu nevyhnutnú na efektívne riadenie jej činnosti a ich permanentné zosúlaďovanie s právnym stavom a s internými predpismi organizácie.  V roku 2007 sa kontrolná činnosť zameriavala na efektívne  vykonávanie vonkajšej kontroly, súbežné zdokonaľovanie  systému vnútornej kontroly  a vo vzťahu k poslaniu Sociálnej poisťovne na elimináciu  nespokojnosti  klientov s výkonom činnosti vecných útvarov Sociálnej poisťovne. Kontrolná činnosť je vykonávaná zamestnancami útvarov kontroly a zamestnancami odborných útvarov Sociálnej poisťovne.

Za účelom skvalitnenia kontrolnej činnosti bola v roku 2007 vypracovaná analýza súčasného stavu kontrolnej činnosti Sociálnej poisťovne a návrh systémového riešenia  na zvýšenie  efektívnosti kontrolnej činnosti.
Kontrolné orgány Sociálnej poisťovne sa v rámci svojej činnosti zamerali v roku 2007 najmä na finančný prínos vonkajšej kontroly, ktorý spočíval vo vykonávaní efektívnych vonkajších kontrol u platiteľov poistného V roku 2007 vykonali zamestnanci útvarov kontroly pobočiek celkom  24  076  vonkajších kontrol,  na základe ktorých bolo platiteľom poistného predpísané dlžné poistné za všetky druhy poistenia vo výške 185 996 072 Sk.

Vnútorná kontrola bola zameraná na  správnosť výpočtu  jednotlivých  dávok sociálneho poistenia, čo ovplyvnilo aj čerpanie finančných prostriedkov z jednotlivých základných fondov. Pravidelným vyhodnocovaním kontrolnej činnosti  bolo zistené, že nárastom  efektívnych kontrol sa zvýšil  finančný prínos pre Sociálnu poisťovňu. V roku 2007 bolo skontrolovaných 126 708 dávok, kde bolo zistené 331 preplatkov, čo vo finančnom vyjadrení predstavovalo sumu 356 027 Sk a 576 nedoplatkov v sume 384 754 Sk.  

Snahou Sociálnej poisťovne je vylúčenie nespokojnosti  klientov s výkonom činnosti vecných útvarov Sociálnej poisťovne. Jedným z postupov je aj práca so sťažnosťami klientov. Správa a vyhodnotenie vybavovania sťažností bola predmetom rokovania operatívnej porady  generálneho riaditeľa, ako aj rokovania Dozornej rady Sociálnej poisťovne. Tieto materiály slúžili aj  vecným útvarom Sociálnej poisťovne na oboznámenie sa s najčastejšími nedostatkami v ich činnosti

Súčasťou správ o kontrolnej činnosti bolo aj pravidelné vyhodnotenie akčného plánu boja proti zneužívaniu sociálneho systému a podvodom v Sociálnej poisťovni, ktorého cieľom je eliminovať možné riziká  zdrojov korupcie a  miesta ich  potencionálneho výskytu, monitorovaním prípadov zneužívania sociálneho systému a vylúčením  možných rizikových oblastí v činnosti Sociálnej poisťovne. Posilnenie kontroly a účinný kontrolný mechanizmus s pravidelným hodnotením na všetkých úrovniach riadenia Sociálnej poisťovne sa stali dôležitým nástrojom v  boji proti zneužívaniu sociálneho systému a podvodom. 

Vonkajšia kontrola vykonávaná vecne príslušnými odbornými  útvarmi Sociálnej poisťovne bola zameraná aj na kontrolu posudzovania spôsobilosti na prácu a kontrolu dodržiavania liečebného režimu. 

V oblasti kontroly posudzovania spôsobilosti na prácu v roku 2007 neboli zistené prípady subjektívneho posudzovania spôsobilosti na prácu ošetrujúcimi lekármi. Nedostatky ošetrujúcich lekárov, vyskytujúce sa pri posudzovaní dočasnej pracovnej neschopnosti poistencov boli riešené priamo posudkovými lekármi sociálneho poistenia pobočiek v rámci kontroly posudzovania spôsobilosti na prácu. Posudkoví lekári sociálneho poistenia sa zameriavali na kontrolu opodstatnenosti vystavovania dočasnej pracovnej neschopnosti ošetrujúcimi lekármi, bol sledovaný spôsob diagnostických postupov, liečba a dĺžka trvania dočasnej pracovnej neschopnosti.

V roku 2007 bolo posudkovými lekármi sociálneho poistenia pobočiek vykonaných 37 590 kontrol posudzovania spôsobilosti na prácu, kontrolovaných bolo 391 776 dočasne práceneschopných. Z tohto počtu bolo uznaných za práceschopných 50 758, z toho na podnet posudkového lekára sociálneho poistenia 14 081 poistencov. Počet kontrol za týždeň na jedného posudkového lekára sociálneho poistenia bol 4,14, počet kontrolovaných dočasne práceneschopných za týždeň na jedného posudkového lekára sociálneho poistenia bol 43,14.  

Kontrola  dodržiavania liečebného režimu  bola vykonávaná určenými zamestnancami útvarov lekárskej posudkovej činnosti pobočiek za účelom  skvalitnenia výkonu kontrolnej činnosti dodržiavania liečebného režimu s cieľom zníženia dočasnej pracovnej neschopnosti v okresoch s vysokým percentom dočasnej  pracovnej neschopnosti.

Na úrovni pobočiek boli kontroly vykonávané cielene, najmä u dočasne práceneschopných v ochrannej lehote, u samostatne zárobkovo činných osôb a dobrovoľne poistených osôb, počas soboty a nedele, vo večerných hodinách, opakovane počas dňa, u poistencov, ktorí v minulosti už porušili liečebný režim, ako aj na podnet zamestnávateľa a  posudkového lekára sociálneho poistenia. V pobočkách bola zabezpečená spolupráca s útvarom nemocenského poistenia, útvarom poistenia v nezamestnanosti a garančného poistenia. Prešetrované boli aj anonymné podania.

Ústredie Sociálnej poisťovne vykonáva polročne analýzu výsledkov kontroly dodržiavania liečebného režimu, kvality a efektívnosti výkonu kontroly v nadväznosti na ukazovatele percenta dočasnej pracovnej neschopnosti v jednotlivých pobočkách, kontrolu činnosti útvarov lekárskej posudkovej činnosti, tematické kontroly, poradenskú a konzultačnú činnosť.

V roku 2007 (podľa predbežnej štatistiky) bolo vykonaných 86 335 kontrol dodržiavania liečebného režimu, z tohto na podnet posudkového lekára sociálneho poistenia 81 272 kontrol. Počet kontrol za týždeň na jedného zamestnanca vykonávajúceho kontrolu bol 31,45. V celkom 16 762 prípadoch bolo zaznamenané podozrenie z porušenia liečebného režimu, overených porušení liečebného režimu odstúpených na riešenie útvaru nemocenského poistenia bolo  753. Celkový hmotný postih bol  924 043 Sk. 

Vnútorná kontrola v oblasti lekárskej posudkovej činnosti bola zameraná na recenznú činnosť a špecifickú recenznú činnosť. 

Recenznú činnosť v roku 2007 zabezpečovali posudkoví lekári sociálneho poistenia vysunutých pracovísk ústredia. Recenzná činnosť bola zameraná na kontrolu Lekárskych správ zo zisťovacích lekárskych prehliadok a kontrolných lekárskych prehliadok v prípade zmenových posudkov. Od januára do decembra 2007 bolo zrecenzovaných cca 32 000 Lekárskych správ. Z recenznej činnosti vyplynuli mimoriadne kontrolné lekárske prehliadky v počte 60. Posudková chybovosť predstavovala v roku 2007 priemernú hodnotu 0,20%. 

Špecifická recenzná činnosť zahŕňala kontrolu Lekárskych správ v prípadoch, ak bolo príslušným súdom v preskúmavacom konaní zrušené rozhodnutie ústredia a vec bola vrátená na nové konanie, to znamená na nové posúdenie zdravotného stavu a vydanie rozhodnutia. Špecifickú recenznú činnosť vykonávajú posudkoví lekári sociálneho poistenia oddelenia súdnej agendy, recenznej činnosti a vzdelávania odboru lekárskej posudkovej činnosti ústredia. V roku 2007 bolo zrecenzovaných 652 lekárskych správ. 

V záujme čo najobjektívnejšieho posudzovanie zdravotného stavu sa posudkoví lekári sociálneho poistenia snažili používať aj nahrávaciu zvukovú techniku. Z dôvodu nesúhlasu posudzovaných osôb sa však nahrávacia zvuková technika využívala len v minimálnom počte prípadov. 

 V konaní o nároku na invalidný dôchodok, v rámci ktorého posudkový lekár sociálneho poistenia posudzuje dlhodobo nepriaznivý zdravotný stav žiadateľa o dávku, je za účelom dodržania zákonnej lehoty na vydanie rozhodnutia o dôchodkovej dávke, vnútorným predpisom Sociálnej poisťovne určená lehota na posúdenie zdravotného stavu posudkovým lekárom sociálneho poistenia 14 dní od doručenia žiadosti o dôchodkovú dávku z útvaru dôchodkového poistenia pobočky. Za účelom dodržania zákonnej lehoty je stanovená aj osobitná lehota na posúdenie zdravotného stavu v rámci konania o opravnom prostriedku. Ústredie sa v rámci kontrolnej činnosti vykonávanej v pobočkách sústreďuje na kontrolu dodržiavania predmetných lehôt posudkovými lekármi sociálneho poistenia pobočiek.  

Za účelom dodržania lehoty na konanie o invalidnom dôchodku v rámci preskúmavania invalidity v súlade s nálezom Ústavného súdu Slovenskej republiky bolo v roku 2007 v pobočkách vykonaných 31 240  kontrolných lekárskych prehliadok (KLP), čo predstavuje 32,1 % z celkového počtu KLP, ktoré je potrebné vykonať. K 31. decembru 2007 bolo od   1. októbra 2006 realizovaných 54 398  KLP (55,9%).

Strategický cieľ č. 4 – BEZPEČNOSŤ SOCIÁLNEJ POISŤOVNE A IS SP

Tento strategický cieľ integruje postupy a opatrenia na ochranu aktív Sociálnej poisťovne, ktorými sú jej majetok (vrátane informačno-komunikačných technológií), znalosti a skúsenosti inštitúcie, informácie a údaje, ktoré získava a spracúva v rámci výkonu svojich činností. 

Osobitný dôraz bol aj v roku 2007 kladený na ochranu osobných údajov poistencov a spôsoby jej organizačno-technického zabezpečenia v oblasti fyzickej bezpečnosti Sociálnej poisťovne a v oblasti informačnej bezpečnosti pri zabezpečovaní integrity komponentov a dostupnosti zdrojov Informačného systému Sociálnej poisťovne na podporu výkonu jej činností. 

V  Sociálnej poisťovni, ústredie je fyzická ochrana osôb a majetku vykonávaná vlastnou ochranou zamestnancami strážnej a informačnej služby,  prostredníctvom ktorých je tiež zrealizovaná podstatná časť režimových opatrení, a to v nepretržitej prevádzke. Inštalované bezpečnostné systémy - elektrická zabezpečovacia signalizácia  (EZS), elektrická požiarna signalizácia (EPS), uzavretý televízny okruh (UTVO), systém kontroly vstupu (SKV) a evidencia dochádzky (ED), ako aj doplňujúce zariadenia boli odbornými prehliadkami, skúškami a potrebným servisom počas roka 2007 sústavne udržiavané vo funkčnom stave a prevádzkované s dostatočnou spoľahlivosťou.

Na začiatku roka 2007 došlo k zmene organizačnej štruktúry fyzickej bezpečnosti Sociálnej poisťovne, z ktorej okrem iného  vyplynulo i  priame riadenie bezpečnostných organizačných útvarov  generálnym riaditeľom Sociálnej poisťovne. 

Sociálna poisťovňa zabezpečovala požadovanú úroveň bezpečnosti vzájomnou kombináciou režimových opatrení, bezpečnostných systémov, stavebno-mechanickou ochranou a fyzickou ochranou osôb a majetku zamestnancami a fyzickými osobami. Inštalované bezpečnostné systémy sú v plnom rozsahu funkčné a podmienečne i spoľahlivé. Pri spolupôsobení ďalších bezpečnostných prvkov, režimových a ostatných opatrení možno súčasný stav fyzickej bezpečnosti  hodnotiť ako uspokojivý.

Počas roka 2007 boli vykonávané  pravidelné školiace aktivity pre všetkých zamestnancov Sociálnej poisťovne. Cieľom výchovy a vzdelávania zamestnancov a vedúcich zamestnancov v oblasti bezpečnosti bolo poskytnúť im z tejto oblasti základné právne, technické, psychologické a ďalšie poznatky v rozsahu nevyhnutne potrebnom na výkon danej funkcie, získať potrebný súbor informácií  pre bezpečný výkon činností, zvýšiť povedomie v oblasti bezpečnosti, získať pozitívne postoje, najmä návyky pri dodržiavaní zásad bezpečnosti, ako i bezpečnostné myslenie. Takto boli realizované školenia a oboznamovanie sa s vykonávaním a podmienkami evakuácie a s opatreniami na ochranu života, zdravia a majetku s cieľom zníženia účinkov a následkov možných mimoriadnych udalostí. Realizovali sa oboznamovania členov krízového štábu a členov odborných jednotiek civilnej ochrany s organizovaním a zabezpečovaním civilnej ochrany a zásadami riešenia a postupom pri  mimoriadnych udalostiach, oboznamovania zamestnancov s obsluhou hasiacej techniky, preškolenia z predpisov o ochrane pred požiarmi, ako i ďalšie súvisiace vzdelávacie aktivity. 
Pozitívne  na stav bezpečnosti pôsobila aj kontrolná činnosť. Tematické kontroly v celej inštitúcii, ktorých bolo v uplynulom roku realizovaných 12, boli orientované na všetky  činnosti v oblasti ochrany a bezpečnosti osôb, majetku a iných hodnôt v Sociálnej poisťovni. Opatrenia k zabezpečeniu odstránenia zistených požiarnych nedostatkov uložené z  komplexnej protipožiarnej kontroly vykonanej v roku 2007  boli v celom rozsahu splnené.

V oblasti bezpečnosti pri tvorbe a aktualizácii bezpečnostnej stratégie Sociálnej poisťovne, bezpečnostných projektov a ich implementácii sa vychádzalo z uplatňovania legislatívy Slovenskej republiky a Európskej únie, medzinárodných noriem, štandardov a postupov doporučených pre oblasť informatickej a fyzickej bezpečnosti. 

Integritu komponentov a dostupnosť zdrojov IS SP slúžiacich na plnenie úloh  Sociálnej poisťovne zabezpečovali organizačné, technické a personálne opatrenia uskutočnené v súlade s Bezpečnostnou politikou informačného systému Sociálnej poisťovne, Bezpečnostnou architektúrou informačného systému Sociálnej poisťovne, Manuálom bezpečnosti informačného systému Sociálnej poisťovne a Bezpečnostným projektom na ochranu osobných údajov. 

Pre IS SP bola zrealizovaná dodávka a inštalácia nového diskového poľa. Použitá technológia (PPRC) zabezpečuje vysokú dostupnosť údajovej základne a ochranu kritických dát pred stratou alebo zničením v dôsledku technickej poruchy alebo poškodenia hardvérových komponentov. Dodávka a inštalácia novej verzie systému SYMANTEC MAIL SECURITY for SMTP, zabezpečuje ochranu IS SP pred nevyžiadanou poštou (spam) a ďalšími hrozbami spojenými s používaním mailovej komunikácie (infiltrácia škodlivým kódom, preposielanie nebezpečných príloh, a pod.).

Ďalším opatrením v oblasti autentifikácie a riadenia prístupu k zdrojom IS SP, bezpečnostného monitoringu a auditovania najdôležitejších systémov IS SP 
bolo zriadenie Centra monitorovania bezpečnosti, ktoré zabezpečuje zber, analýzu a archiváciu auditných záznamov tak, aby bolo možné identifikovať nepovolené aktivity na úrovni operačných systémov, databázových systémov a vybraného APV. Zároveň je tak umožnená centrálna detekcia nepovolených aktivít na sieťovej úrovni v prostredí LAN, WAN a prístupu z internetu.

Sociálna poisťovňa zabezpečovala ochranu osobných údajov poistencov v súlade s príslušnými zákonmi a vnútornými predpismi. V záujme sústavného zvyšovania jej úrovne sa naďalej zdokonaľoval systém opatrení na ochranu osobných údajov poistencov. Za účelom zistenia aktuálneho stavu zabezpečia IS SP proti hrozbám z prostredia  internetu boli spoločnosťou Data Security Consulting zrealizované Penetračné testy IS SP.  Výsledky testov nepreukázali žiadne vážnejšie nedostatky z pohľadu zabezpečenia IS SP.

Bola tiež zrealizovaná reinštalácia zabezpečeného prepojenia informačných systémov SP a Slovenskej pošty (technológia Ipsec), ktoré slúži na ochranu vzájomnej elektronickej komunikácie pri realizácii výplaty dávok v rámci Národného a Okresného okruhu.

PRÍLOHA  

ZOZNAM POUŽITÝCH SKRATIEK

APV		Aplikačné Programové Vybavenie
ASSR		Automatizovaný  Systém Správy Registratúry
AUVA		Všeobecná úrazová poisťovňa Rakúskej republiky
CRK		Centrálny Register Klientov
ECDL 	European Computer Driving Licence 
ED		Evidencia Dochádzky
ESIP		Európska platforma sociálneho poistenia
EUMASS	Európska asociácia lekárov, zubných lekárov a ďalších zdravotníckych pracovníkov v oblasti lekárskej posudkovej činnosti  a kontroly cien zdravotnej starostlivosti
EÚ		Európska Únia 
EPS		Elektrická Požiarna Signalizácia 
EZS		Elektrická Zabezpečovacia Signalizácia 
GP		Garančné Poistenie
IKT		Informačné a Komunikačné Technológie
IS DAUP	Informačný Systém Dávkovej Agendy Úrazového  Poistenia 
IS DP		Informačný Systém Dôchodkového  Poistenia
IS EZU	Informačný Systém Elektronického Zberu Údajov
IS JVP	Informačný Systém Jednotného Výberu Poistného
IS NPaLPČ	Informačný Systém Nemocenského  Poistenia 
a Lekárskych Posudkových Činností
IS PvNGP	Informačný Systém Poistenia v Nezamestnanosti 
a Garančného Poistenia
IS SDS	Informačný Systém Starobného Dôchodkového Sporenia
IS SP		Informačný Systém Sociálnej Poisťovne
IT		Informačné Technológie
ITIL		Information Technology Infrastructure Library
KLP		Kontrolná Lekárska Prehliadka
LAN		Local Area Network
LPČ		Lekárske Posudkové Činnosti
MASZ		Medzinárodná Asociácia Sociálneho Zabezpečenia
NP		Nemocenské  Poistenie
ONYF	Generálne riaditeľstvo národného dôchodkového poistenia Maďarskej republiky
PPRC		Peer to Peer Remote Copy
PvN		Poistenie v Nezamestnanosti
SKV		Systém Kontroly Vstupu
SP		Sociálna Poisťovňa
ÚP		Úrazové  Poistenie
ÚPSVAR	Ústredie Práce, Sociálnych Vecí A Rodiny
UTVO		Uzavretý Televízny Okruh
WAN		Wide Area Networ